“என் உள்ளம் பதறுகிறது; உதிரம் கொதிக்கிறது; மூளை குழம்புகிறது; மண்டை கிறுகிறுக்கிறது; எல்லாவற்றுக்கும் மேலாக, இந்த அற்பக் கொசுவை இப்போதே நசுக்கியெறிய என் நெஞ்சம் குமுறி நிற்கிறது. தாங்கள் அனுமதி கொடுத்தால், தங்கள் நல்லாசியுடனேயே பழிதீர்த்துக் கொள்ளுகிறேன்; இன்றேல், தங்கள் அனுமதியில்லாமலே என் திட்டத்தை முடித்து வைக்கிறேன். வீரர் ஜாதியில் ஜனித்து, சுல்தான் ஸாலிஹின் உப்பைத் தின்று ஜீவித்து, அவருக்காகவே சர்வசங்க பரித்தியாகமும் புரிந்து நிற்கிற யான் இந்தக் கயவனைக் கொன்று கூறு போடாவிட்டால், என்னை ஆண்டவன் மன்னிக்க மாட்டான்! என் தாயே யான் பேசவில்லை; பற்றியெரிகிற என் வயிற்றிலிருந்து இவ்வார்த்தைகள் குமுறிக்கொண்டு வெளிவருகின்றன.